Bászájev cáfolja halálhírét; bombahír a csecsen atombombáról
Videófelvétellel cáfolta halálhírét Samil Bászájev iszlám szélsőséges csecsen milíciavezér kedden egy szeparatista weboldalon. Az orosz bulvárlap szerint Berezovszkij azt állította, hogy a csecsen gerillák hordozható atombombára tettek szert, bár egy összetevője még hiányzik.
Bászájev - aki téli gyakorlóruhában, géppisztollyal a mellén látható az állítólag vasárnap Csecsenföldön készült négyperces felvételen - kijelentette, hogy jó egészségnek örvend, és sohasem szenvedett vesebántalmakban. Bászájev megerősítette, hogy gerillái ideiglenesen leállították támadásaikat, engedelmeskedve Aszlan Maszhadov szeparatista vezető parancsának. Mindamellett megismételte, hogy a háború mindaddig folytatódik, amíg az orosz csapatok el nem hagyják Csecsenföldet, s az észak-kaukázusi köztérsaság el nem nyeri függetlenségét.

A Komszomolszkaja Pravdának Borisz Berezovszkij londoni emigrációban élő ex-oligarcha újra kifejtette azt a véleményét, hogy a Kremlnek tárgyalóasztalhoz kellene ülnie Maszhadovval, mert ha jelenlegi politikáját folytatja, akkor el fogja veszíteni a Kaukázust, aztán Tatárföldet és így tovább.

Az orosz bulvárlap szerint Berezovszkij azt állította, hogy a csecsen gerillák hordozható atombombára tettek szert, bár egy összetevője még hiányzik. Mint mondta, még ősszel levelet írt erről az orosz Szövetségi Biztonsági Szolgálatnak (FSZB). Az FSZB nem kívánta kommentálni az orosz igazságszolgáltatás által körözött Berezovszkij megjegyzéseit, különösen nem egy ilyen agyrémet - jelentette az újság.